In der Baar bim Yygang vo der Danzschuel hän Kieche, Toorte und d Kaffimaschiine und unzääligi danzfraidigi Bsuecher gwaartet. Im Geegesatz zu uns, wo zur "Crew" gheert hän, mit unsere wysse flääderige Hemmli mit der wyyrooten Uffschrift DANCE TO DANCE uff em Rugge, hän die kai Häärzglopfe ghaa und au kai Näärveflattere. Bald aber isch men erleest woorde und het kennen uffschnuufe und sich im Struudel vo den Eraignis goo loo. Der  ganz Noomidaag lang sind abwäggsligswyys Lyt vo uns bim Sandstaiyygang an der Gäärbergass 13 gstande (wäär bihauptet 13 syg e Ungliggszaal?), hän d Passanten aagreedet, wo iine giaignet voorkoo sin: "Kan yych dii/Sii zum ene Stigg Kueche, emene Schlugg Kaffi yylaade? Und wie wäärs mit ere graatis Danzstund?" Derzue hämmer de Lyt e Zeedel mit den Aafangszyte vo de Minilekzioone in d Hand druggt. Im Schnitt het men eppe 30 Mool die äänligi Froog stelle miesse, bis me duurekoo isch. Alli meegligen Antworten  und Ussreede hets z gheere gää: "Ych ha kai Zyt. I ha schon e Kaffi khaa. Ych muess am zwai naime syy. I ha kai Luscht. Nai dangge! Was, Si wänn mi zunnere Danzstund verdonnere?" Hii und doo het me kennen en Interessierte uss em Stroom vo de Passante fische, wo sich vilicht noch däm Noomidaag fir e Danzkurs wuurdi aamälde.